Íslensk sjávarútvegsfyrirtæki greiddu tuttugu og einn og hálfan milljarð króna í arðgreiðslur í fyrra, tvisvar sinnum meira en árið á undan. Þetta kemur fram í samantekt Deloitte sem var kynnt á Sjávarútvegsdeginum í morgun.
Í kynningu Deloitte kom fram að helmingur arðgreiðslnanna árið 2020 hefðu tilheyrt dótturfélögum Samherja, og að þau hefðu greitt arð til móðurfélags, sem greiddi ekki arð til sinna hluthafa.
Bein opinber gjöld sjávarútvegsfyrirtækja námu 17,4 milljörðum, en inni í þeim eru veiðigjöld, tekjuskattur og áætlað tryggingagjald. Gjöldin hafa ekki verið lægri á síðustu fimm árum, að undanskildu árinu 2017, og þetta er í fyrsta sinn á fimm árum sem bein opinber gjöld eru lægri en arðgreiðslur.
Í kynningunni fjallaði Jónas Gestur Jónasson, löggildur endurskoðandi hjá Deloitte, um að íslenskur sjávarútvegur hefði komist nokkuð klakklaust í gegnum erfitt ár í fyrra. Heildartekjur í greininni jukust um fjóra milljarðar frá árinu 2019, um eitt komma fimm prósent, og voru 284 milljarðar króna.
Hagnaður dróst þó verulega saman, úr 43 milljörðum árið 2019 í 29 milljarða. Verðvísitala sjávarafurða í erlendri mynt lækkaði um tvö komma fimm prósent frá árinu 2019 en gengi íslensku krónunnar lækkaði um 11 prósent og gengistap dró hagnaðinn niður um 19 milljarða. Gengisbreytingar skýra líka að miklu leyti versnandi skuldastöðu sjávarútvegsins en heildarskuldir jukust um 11 prósent frá árinu 2019.